Poetin se raadgewers speel glo nie oop kaarteDie Russiese president Wladimir Poetin (Foto: Mikhail Klimentyev / SPUTNIK / AFP) Die Russiese president Wladimir Poetin se raadgewers is te bang om vir hom te sê dat sy oorlogstrategie in Oekraïne misluk het. Só meen die direkteur van die Government Communications Headquarters (GCHQ), ŉ Britse intelligensieagentskap. Jeremy Fleming glo Poetin het sy land se inval van Oekraïne “grootliks verkeerd beoordeel”. Ook die Withuis het vroeër vandeesweek aangevoer dat Poetin se raadgewers hom “verkeerd ingelig” het omtrent die Russiese magte se vordering in Oekraïne. Westerse intelligensiebronne is egter vinnig om Rusland se beweerde mislukkings en die verdeeldheid binne Poetin se binnekring uit te lig. “Die Russiese leier het sy eie weermag se vermoë om ŉ vinnige oorwinning te verseker oorskat,” het Fleming Donderdag in ’n toespraak in Australië gesê. “Ons het gesien hoe Russiese soldate – met ’n gebrek aan wapens en moraal – weier om bevele uit te voer, hul eie toerusting saboteer en selfs per ongeluk een van hul eie vliegtuie afgeskiet het. “En al is Poetin se raadgewers bang om hom die waarheid te vertel, moet wat besig is om te gebeur en die omvang van hierdie mistasting vir die regime glashelder wees,” het Fleming gesê. Samesprekings tussen Rusland, Oekraïne Daar word intussen gesê dat die Russiese minister van buitelandse sake, Sergei Lavrov, en sy Oekraïense eweknie, Dmytro Kuleba, moontlik in die volgende twee weke sal vergader oor die konflik tussen dié twee lande. Rusland en Oekraïne het Maandag weer vredesonderhandelinge voortgesit nadat verskeie rondtes van samesprekings reeds misluk het. “Daar kan binne ’n week of twee ŉ vergadering op hoër vlak wees, ten minste op die vlak van ministers van buitelandse sake,” het die Turkse minister van buitelandse sake, Mevlut Cavusoglu, gesê. “Wat saak maak is dat die twee partye saamkom en ooreenkom op ŉ blywende wapenstilstand. Ons wil graag as ŉ eerlike bemiddelaar ŉ vergadering van ministers van buitelandse sake voorstel.” Busse na Marioepol Die Oekraïense regering sê hy gaan 45 busse na Marioepol stuur om burgerlikes uit dié beleërde stad te verwyder nadat Rusland ’n plaaslike wapenstilstand daar afgekondig het. ŉ Humanitêre deurgang sal nou na die dorp Zaporizhzhia oopgemaak word met behulp van die VN se vlugtelingagentskap en die internasionale Rooi Kruis (ICRC). Verskeie pogings om burgerlikes uit die stad te help vlug, het egter al voorheen misluk. Die Oekraïense president Wolodimir Zelenski glo ook nie dat Rusland sy woord gestand gaan doen en sy weermagaktiwiteit naby die hoofstad Kiëf drasties gaan afskaal nie. “Ons glo niemand nie, nie ŉ enkele pragtige frase nie.” Volgens Zelenski is Russiese troepe is tans besig om te hergroepeer om die oostelike Donbas-streek aan te val. Owerhede in Chernigiv sê die gebied is verlede nag weer gebombardeer ondanks Rusland se belofte om militêre aktiwiteite daar en in die hoofstad af te skaal. Verslaggewers van AFP het gereeld ontploffings in die rigting van Irpin, ’n voorstad van Kiëf, gehoor.